Mukwerera imhembero yaiitwa uye ichiri kuitwa munyika Zimbabwe. Imhembero inokosheswa zvikuru muchitendero chevagari vemunyika iyi. Mhembero iyi yaitungamirwa neSvikiro yaitaura neVadzimu vachikumbrira mvura. Mhembero iyi yaiwanzo itwa panguva iri pakati pekutanga kwa Nyamavhuvhu nekupera kwa Gunyana kuti vazokumbira kuti mvura inaye mumwaka we Chirimo waizotevera. Mhembero iyi yaikwanisa kuitwa zvakare kana mvura ikasanaya. Kusanaya kwemvura kwaive chiratidzo chekuti vadzimu vakanga vasina kufara nevagari venyika. Mhembero iyi yaizoitwa kuti vanhu vakumbire ruregerero uye vabvunze zvavangaita kuti vazoripa zvitadzi zvavo. Zimbabwe inyika inechitendero chakasimba uye chitendero chacho chinovakwa nekutenda kuti vadzimu vanopindira uye vanotireverera kunaMwari. Zvaizivikanwa kuti chikumbiro chinosvitswa kunaMwari nevadzimu chakanga chakasimba kudarika chaisvika kunaMwari pasina murevereri. Zvaifungwa zvakare kuti Mwari anoera zvikuru zvekuti vanhu vaisakwanisa kungotaura naye pasina anopindira. Vatenderi vanotenda zvakare kuti Mwari ndiye ega anokwanisa kuita kuti mvura isanaye. Mvura yaikumbirwa nenzira inozivikanwa kunzi Mukwerera Hierarchical Traditional Communication Model. Nzira iyi yaifambisa nhau ichitevedza kukosha kwevanhu uye zvigaro zvavaive nazvo. Mambo ndovaipa bvumo yekuti magadziriro atange uye vaizotuma nhume kuti inopiwa zviyo zvekubikisa doro. Zviyo izvi kana zvaunganidzwa zvaipiwa kune vakadzi vachembera neMhandara. Vanhu ava vainzi vaaive pedyo neutsvene sezvo vaisaziva zvepabonde. Ndivo vaibvumirwa kukuya zviyo uye kubika doro remhembero.